L’humor d’Eugeni Alemany arriba a Burjassot en la nit del seu pregó, a càrrec de Miguel González Defez, Comissari Provincial de la Policia Nacional
2025-07-24

El tret d’eixida a les festes en honor a Sant Roc, Patró de Burjassot, es donarà divendres que ve 3 d’agost a les 22.30 hores en la Plaça de l’Ajuntament. Festes que s’iniciaran amb el pregó, que estarà a càrrec de Miguel González Defez, Comissari Provincial de la Policia Nacional i veí de Burjassot i en les quals no faltarà la música i l’humor, des del primer dia.

Veí de Burjassot i molt vinculat a la vida del municipi, Miguel González Defez tindrà el privilegi de ser el pregoner de les festes de Burjassot en aquest 2018. Un gran honor per a ell donat el seu arrelament amb el municipi.

En aquesta nit tan especial per a la Clavaria de Sant Roc 2018, capitaneada per Eros Quesada, Clavari Major, i comptant amb la col·laboració de la regidoria de Festes, dirigida per Manuel Pérez Menero, la nota d’humor la posarà l’humorista valencià Eugeni Alemany que portarà a Burjassot el seu espectacle “En persona guanye”, un espectacle còmic escrit i protagonitzat pel propi Alemany que, baix l’aparença d’un monòleg, juga amb la improvisació i la irreverència teatral del cabaret, la interacció amb el públic i el ritme frenètic característic dels programes de televisió en directe.

Per a finalitzar la nit, la música també farà acte de presència en la Plaça de l’Ajuntament, en aquest cas de mans del DJ Pablo Guerola, d’Europa FM, que estarà acompanyat al final de la nit per Enric Montaner i Crazy Zoo.

Humor, festa, música, tradició…tot s’unirà en la primera nit de les Festes de Sant Roc 2018, obertes a la ciutadania i en la qual s’espera comptar amb el suport i la presència de tot el municipi en la Plaça de l’Ajuntament de la localitat.